Diari Oficial de la Generalitat Valenciana


Sumari del DOGV 5407, del 14-12-2006 (2006/14844)

ORDE de 28 de novembre de 2006, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2007 dels Premis de la Conselleria d'Agricultura, Pesca i Alimentació.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5407

Data del DOGV
:   14-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/14083


Data del document
:   28-11-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * jove
    * indústria agroalimentària
    * investigació agronòmica
    * agricultor
    * dona
    * qualitat del producte
    * indústria pesquera
    * treball femení
    * distinció honorífica
    * sector agrari
    * cooperativa agrícola
    * premi cultural
    * desenvolupament rural

ORDE de 28 de novembre de 2006, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2007 dels Premis de la Conselleria d'Agricultura, Pesca i Alimentació. [2006/F14352]  
La Generalitat Valenciana creu oportú recolzar i estimular l'esforç personal i empresarial en la innovació tant del procés de producció, transformació i comercialització dels productes agraris i pesquers, com en la millora de les estructures agràries i en la modernització de les explotacions; prestigiar, recolzar i promoure la participació de la dona en el món rural valencià i les iniciatives empresarials agràries dels jóvens valencians; així com estimular la investigació en els diferents aspectes del sector agroalimentari i pesquer.  
Per això, fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
Decrete  
Primer. Convocatòria  
La present orde té com a objecte establir les bases reguladores i la convocatòria, per a l'any 2007, dels Premis de la Conselleria d'Agricultura, Pesca i Alimentació, que figuren en l'annex de la present orde.  
Segon. Finançament  
Els premis estaran finançats a càrrec del capítol IV del programa 711.10, línia T2069, dels pressuposts de la Generalitat Valenciana per a l'any 2007.  
L'import global màxim, per a l'any 2007, sobre la base del projecte de llei de pressuposts per a eixe exercici remés pel Govern Valencià a les Corts, serà de 200.000 euros.  
Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les subvencions estarà condicionada a l'existència en els pressuposts de l'any 2007 de crèdit adequat i suficient per a això.  
Així mateix, segons l'orde mencionada, tots els actes dictats s'entendran condicionats al fet que, quan es dicte la resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.  
Tercer. Exoneració de l'acreditació d'obligacions fiscals i de la Seguretat Social  
Els sol·licitants hauran d'acreditar trobar-se al corrent de les seues obligacions tributàries i amb la Seguretat Social, de conformitat amb el que disposa l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
Queden exonerades les línies de subvenció que s'esmenten en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda. Segons esta mateixa resolució, les exoneracions no s'aplicaran quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica, supere els trenta mil cinquanta euros amb seixanta-un cèntims (30.050,61 €).   
Contra esta orde es podrà interposar recurs de reposició en virtut del que disposen els articles 116 i 117 de la llei 30/92, de Règim Jurídic de les Administracions Públiques i del Procediment Administratiu Comú, o bé directament recurs contenciós administratiu en virtut del que disposen els articles 10 i 46 de la Llei de la Jurisdicció Contenciosa Administrativa.  
València, 28 de novembre de 2006   
El conseller d'Agricultura, Pesca i Alimentació,  
JUAN GABRIEL COTINO FERRER  
ANNEX  
Premis Conselleria d'Agricultura, Pesca i Alimentació 2007  
Bases reguladores i convocatòria  
Primera. Finalitat dels premis  
Els Premis de la Conselleria d'Agricultura, Pesca i Alimentació 2007 són una iniciativa de la Generalitat Valenciana amb l'objectiu de valorar les activitats agràries desplegades pels jóvens valencians, el paper de la dona en el món agrari, la millora de la qualitat dels productes agroalimentaris valencians, l'esforç tant de personal, d'agricultors, ramaders, pescadors i cooperativistes, com empresarial, d'indústries i cooperatives agràries, per a la posada en marxa d'un procés de renovació i modernització de les explotacions agràries i estimular la investigació en els diferents aspectes del sector agroalimentari i pesquer.  
En esta convocatòria es pretén, a més, reconéixer de manera pública la trajectòria d'aquelles persones que al llarg de la seua vida han destacat per la seua dedicació al sector agrari i pesquer, per la seua labor aportant millores i innovacions en qualsevol àmbit del desenrotllament rural.  
Segona. Categories  
D'acord amb la finalitat dels premis s'establixen les categories següents:  
1. Premi a la Dona Rural Emprenedora  
Es valoraran les activitats que realitzen les dones i els resultats obtinguts en àrees relacionades amb l'agricultura, la ramaderia i el desenrotllament rural en l'àmbit territorial de la Comunitat Valenciana.  
Serà objecte de consideració per part del jurat les activitats complementàries relacionades amb la diversificació rural, les actuacions d'integració associativa de producció i comercialització, les activitats relacionades amb la gestió empresarial, les iniciatives de caràcter innovador i les activitats de caràcter social i cultural.  
2. Premi a la Iniciativa Agrària Jove  
Es valoraran les activitats agràries desplegades i els resultats obtinguts pels agricultors jóvens valencians menors de 40 anys relacionats amb l'agricultura, la ramaderia i el desenrotllament rural en l'àmbit territorial de la Comunitat Valenciana i que contribuïxen bàsicament a millorar-les i modernitzar-les.  
Serà objecte de consideració per part del jurat les activitats complementàries relacionades amb la diversificació rural, les actuacions d'integració associativa de producció i comercialització, les activitats relacionades amb la gestió empresarial, les iniciatives de caràcter innovador i les activitats de caràcter social i cultural.  
3. Premi a la Qualitat Agroalimentària  
Es valoraran les activitats de les empreses del sector agroalimentari que, en l'àmbit de la Comunitat Valenciana, hagen aconseguit un alt nivell de qualitat i, per això, avantatge competitiu en els mercats.  
Seran objecte de consideració per part del jurat les activitats relacionades amb la defensa i l'impuls de la qualitat dels aliments, la introducció de sistemes de gestió de la qualitat, la incorporació de noves tecnologies i tractaments d'innovació tecnològica mediambiental, l'assistència a fires nacionals i internacionals, les activitats de cooperació empresarial, la generació d'ocupació qualificada i tecnificació de personal, l'aprofitament de recursos endògens i la incidència sobre el desenrotllament regional.  
4. Premi a la Millor Indústria Agroalimentària  
Es valoraran les activitats i els resultats de les indústries agroalimentàries que actuen en l'àmbit territorial de la Comunitat Valenciana.  
Seran objecte de consideració per part del jurat la incorporació de noves tecnologies, la innovació i creació de nous productes, la millora de les condicions mediambientals, la millora de la qualitat i de les condicions sanitàries, la concentració empresarial i la internacionalització de l'empresa.  
5. Premi a la Millor Cooperativa Agrària  
Es valoraran les activitats i els resultats de les cooperatives agràries, prioritàriament de primer grau, que actuen en l'àmbit territorial de la Comunitat Valenciana.  
Seran objecte de consideració per part del jurat les activitats d'integració associativa de producció, transformació i comercialització, la millora dels mitjans tècnics, d'informatització, comercialització i tècniques de mercat, les activitats de formació i promoció, la incorporació d'innovacions tecnològiques, la creació de nous productes, la millora en les condicions mediambientals i les iniciatives innovadores en àrees relacionades amb el desenrotllament rural.  
6. Premi a la Trajectòria Personal en el Món Agrari  
Es valoraran les activitats que hagen desplegat les persones físiques o jurídiques al llarg de la seua vida en relació amb l'activitat agrària.  
Seran objecte de consideració per part del jurat la dedicació de la persona a l'activitat i les millores que haja introduït en l'àmbit territorial en què s'ha desenrotllat esta.  
7. Premi a la Investigació Agrària  
Es valoraran els treballs d'investigació sobre els diferents aspectes del sector agroalimentari que reconeguen i impulsen les activitats que en este àmbit es manifesten i que tinguen com a component fonamental el desenrotllament dels estudis agraris d'interés per a la Comunitat Valenciana.  
Podran concórrer a l'obtenció dels premis les persones físiques, tant de forma individual com en equip. En el supòsit de presentació de treballs col·lectius, haurà d'acreditar-se convenientment el director de l'equip que el representarà amb caràcter general.  
Els premis s'atorgaran a l'autor/a d'un treball d'investigació tecnicocientífica sobre el sector agroalimentari valencià.  
8. Premi Pesca  
Es valoraran les activitats exercides en el camp de la pesca en totes les seues modalitats i l'aqüicultura en l'àmbit de la Comunitat Valenciana.  
Seran objecte de consideració per part del jurat les actuacions en protecció dels recursos aqüícoles, les innovacions tecnològiques i les de millora en el tractament i la comercialització dels productes.  
Tercera. Condicions de participació  
1. Requisits generals  
La participació es farà preferentment per sol·licitud dels interessats, i la Conselleria d'Agricultura, Pesca i Alimentació o qualsevol altra institució podran proposar candidatures als premis. En este cas la proposta, que serà comunicada a l'interessat, serà objecte d'avaluació excepte renúncia expressa d'aquell.   
En el cas de persones jurídiques, hauran de complir-se les condicions següents:   
. En la categoria Premi a la Dona Rural Emprenedora podran participar només aquelles amb un capital social que corresponga, en una majoria igual o superior al 50%, a dones que realitzen activitats en àrees relacionades amb el desenrotllament rural en l'àmbit territorial de la Comunitat Valenciana.  
. En la categoria Premi a la Iniciativa Agrària Jove podran participar només aquelles amb un capital social que corresponga, en una majoria igual o superior al 50%, a persones menors de 40 anys, sempre que siguen residents a la Comunitat Valenciana i que les seues explotacions agràries estiguen ubicades a la Comunitat Valenciana.  
2. Documentació a presentar  
Les candidatures es presentaran acompanyades de la documentació següent:  
. Sol·licitud firmada pel titular o representant legal d'acord amb el model.  
. Fotocòpia del document nacional d'identitat.  
. Memòria explicativa de les activitats realitzades i de la seua evolució.  
. Documentació que acredite la personalitat del sol·licitant: estatuts vigents registrats i poders de representació.  
. Documentació acreditativa de les activitats realitzades que permeta valorar la candidatura.  
En la categoria Premi a la Investigació Agrària hauran de presentar-se sis exemplars, en format DIN A-4, amb 30 línies per pàgina com a màxim, 60 caràcters per línia i a doble espai, i la seua extensió no podrà excedir dos-centes cinquanta pàgines, redactades en qualsevol de les dos llengües oficials de la Comunitat Valenciana. S'adjuntarà també un resum (amb el mateix format) del treball realitzat, amb una extensió mínima de vint pàgines i màxima de trenta, que incloga els aspectes més rellevants de la investigació i en especial les seues conclusions.  
Quarta. Fases dels premis  
1. Presentació de sol·licituds  
Les sol·licituds aniran dirigides al conseller d'Agricultura, Pesca i Alimentació i es presentaran en el Registre General de la Conselleria d'Agricultura, Pesca i Alimentació, c/ Amadeu de Savoia, 2, 46332 València, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds començarà l'endemà de la publicació en el Diari Oficial de la Generalitat Valenciana de la present orde i finalitzarà el dia 15 de gener de 2007.  
S'adjuntarà a la sol·licitud una declaració responsable del fet que el sol·licitant no està sotmés a les prohibicions per a obtindre la condició de beneficiari, assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Si les sol·licituds no es presenten acompanyades de la documentació exigida en la present orde, es requerirà el sol·licitant perquè en un termini de 10 dies aporte la documentació requerida, amb l'advertiment que si no ho fa així serà considerat desistit de la seua petició, segons disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el termini màxim d'un mes a partir de la recepció de sol·licituds els expedients es remetran a la secretaria del jurat.  
2. Selecció de candidatures  
La selecció de candidatures s'efectuarà per un jurat que estarà integrat per:  
. El conseller d'Agricultura, Pesca i Alimentació, que el presidirà, o la persona en qui delegue.  
. Entre cinc i huit vocals, designats pel conseller d'Agricultura, Pesca i Alimentació, entre tècnics i personalitats rellevants de l'agricultura valenciana. El nomenament dels membres del jurat es publicarà en el Diari Oficial de la Generalitat Valenciana.  
Actuarà com a secretari del jurat, amb veu però sense vot, el cap del Servici d'Estudis Agraris i Comunitaris de la Conselleria d'Agricultura, Pesca i Alimentació.   
El jurat podrà delegar en el cap de l'oficina comarcal de la Conselleria d'Agricultura, Pesca i Alimentació on estiga ubicada l'explotació agrària perquè certifique si es complixen els requisits de participació i emeta informes.  
El jurat, per a cada una de les categories i apartats, efectuarà una primera selecció de candidatures, tenint en compte preferentment la documentació aportada i, si és el cas, les visites a les explotacions o entitats. Esta selecció constituirà el conjunt de projectes finalistes i candidats als premis.  
El jurat emetrà una acta amb la proposta de concessió dels premis que serà elevada al conseller d'Agricultura, Pesca i Alimentació, el qual dictarà una resolució d'adjudicació dels premis.   
La resolució d'adjudicació es farà pública i l'entrega de premis es realitzarà en acte públic en la data i el lloc que en el seu moment es done a conéixer. Este acte públic tindrà lloc en el termini màxim de 6 mesos comptadors a partir de la publicació de la convocatòria.  
Els no premiats podran arreplegar la documentació i els treballs presentats durant un termini de dos mesos a partir de la data d'entrega dels premis.  
Quinta. Dotació dels premis  
Per a les categories Dona Rural Emprenedora, Iniciativa Agrària Jove, Qualitat Agroalimentària, Millor Indústria Agroalimentària, Millor Cooperativa Agrària i Pesca es concediran dos premis:  
. Primer premi, amb una dotació econòmica de 18.000 euros, entrega de trofeu i diploma acreditatiu de la concessió del dit premi.  
. Segon premi, amb una dotació econòmica de 12.000 euros, entrega de trofeu i diploma acreditatiu de la concessió del dit premi.  
Per al Premi a la Investigació Agrària es concedirà un sol premi amb una dotació econòmica de 20.000 euros, entrega de trofeu i diploma acreditatiu de la concessió del dit premi.  
Per al Premi a la Trajectòria Personal en el Món Agrari, sense dotació econòmica, es concedirà trofeu i diploma acreditatiu de la concessió del dit premi.  
Sexta. Aplicació de les bases   
La participació en esta convocatòria implica l'acceptació de totes les seues bases i de la decisió del jurat, al qual correspondrà resoldre els dubtes i les reclamacions que es presenten, i les seues decisions últimes seran inapel·lables.  
Sèptima. Publicitat de les actuacions  
La informació sobre les actuacions dels guanyadors podrà fer-se pública.  
Els premiats podran fer publicitat de la dita condició en capçaleres, anuncis i memòries, amb especificació de l'any en què van ser premiats, així com publicar o difondre la concessió del premi en qualsevol mitjà de comunicació.  
La Conselleria d'Agricultura, Pesca i Alimentació es reserva la possibilitat de publicar el treball premiat de la modalitat Premi d'Investigació Agrària durant un termini màxim de dos anys. La publicació suposa la renúncia dels drets d'autor a favor de la Conselleria.